ຜູ້ນຳຝ່າຍຄ້ານອິຣ່ານເຖິງແກ່ມໍຣະນະກັມ
ຂ່າວອື່ນໆ: ອິຣັກກ່າວວ່າທະຫານອິຣ່ານຖອນຈກບໍ່ນ້ຳມັນ ຂອງຕົນແລ້ວ ; ພວກນິຍົມລັດທີເໝົາ ພາກັນນັດຢຸດງານທົວປະເທດໃນເນປານ; ປະທານາທິບໍ ດີອັຟການີສຖານ
ສື່ມວນຊົນອິຣ່ານກ່າວວ່າ ນັກບວດ Grand Ayatollah Hossein Ali Montazeri ຜູ້ຄັດຄ້ານຣັຖບານທີ່ອາວຸໂສໄດ້ເຖິງແກ່ມໍຣະນະກັມ ໄປແລ້ວ ລາຍງານເວົ້າວ່າ ນັກບວດທ່ີກ້າປາກກ້າເວົ້າທ່ານນີ້ໄດ້ເສັຍ ຊີວິດໄປທ່ີບ້ານພັກຂອງທ່ານໃນເມືອງQomເມືອງສາສະໜານິກາຍຊີໄອໃນຄືນຜ່ານມານີ້ ຮວມອາຍຸໄດ້ 87ປີ ທ່ານໄດ້ເປັນຜູ້ນຳການປະຕິວັດອິສລາມໃນປີ1979 ແລະຄັ້ງນຶ່ງ ມີ ການຄາດກັນວ່າຜູ້ກ່ຽວຈະເປັນຜູ້ຂຶ້ນດຳຣົງຕຳແໜ່ງແທນ Ayatollah Ruhollah Khomeini ມື້ລາງຜູ້ຕັ້ງການປະຕິວັດ ໃນຖານະເປັນຜູ້ນຳສູງສຸດຂອງອິຣ່ານ ແຕ່ວ່າ ຜູ້ນຳທັງສອງທ່ານນີ້ໄດ້ແຕກແຍກກັນ ນອກນັ້ນ ທ່ານ Montazeri ຍັງໄດ້ມີຄວາມເຫັນຂັດແຍ່ງກັນຢ່າງໃຫຍ່ ກັບຄະນະນຳພາຂອງອິຣ່ານໃນປັດຈຸບັນ ແລະທ່ານໄດ້ຕົກຢູ່ໃຕ້ການຖືກກັກບໍລິເວນໃນບ້ານເຮືອນ ມາເປັນເວລາດົນນານ ນັກບວດຫົວປະຕິຮູບທ່ານນີ້ໄດ້ກ່າວຫາຄນະນຳພາອິສລາມຂອງປະເທດ ຊ້ຳແລ້ວຊ້ຳອີກ ວ່າປົກຄອງປະເທດແບບຜະເດັດການໃນນາມ ສາສະໜາອິສລາມ ທ່ານ Montazeri ໄດ້ຕຳໜິຕິຕຽນຢ່າງແຮງຕໍ່ການປະຕິບັດຢ່າງໂຫດຫ້ຽມຂອງຣັຖບານຕໍ່ພວກປະທ້ວງ ຫລັງຈາກການເລືອກຕັ້ງທ່ີເປັນບັນ ຫາໂຕ້ແຍ່ງກັນ ທີ່ເອົາປະທານາທິບໍດີ Mahmoud Ahmadinejad ກັບຄືນມາດຳຣົງຕຳແໜ່ງອີກສະໄໝນຶ່ງນັ້ນ ທາງການອີຣັກກ່າວວ່າ ກຳລັງທະຫານອິຣ່ານໄດ້ຖອນອອກຈາກ ບໍ່ນ້ຳມັນທີ່ ເປັນຫົວຂໍ້ຂັດແຍ່ງກັນ ຢູ່ໃນເຂດຊາຍແດນລະວ່າງສອງ ປະເທດນັ້ນ ໂຄສົກລັດຖະບານເວົ້າວ່າ ທະຫານອິຣ່ານ ໄດ້ໜີອອກ ຈາກເຂດດັ່ງກ່າວໄປ ໃນຕອນກາງຄືນວານນີ້ ທາງການອີຣັກກ່າວວ່າ ທະຫານອີຣ່ານ 11 ຄົນໄດ້ບຸກຍຶດເອົາບໍ່ນ້ຳ ມັນໝາຍເລກ 4 ໃນເຂດບໍ່ນ້ຳມັນ Al-Fahhah ໃນແຂວງ Mayson ເມື່ອວັນສຸກ ຜ່ານມານີ້ ແລະພວກທະຫານອີຣ່ານຍັງຢູ່ທີ່ນັ້ນເມື່ອວັນເສົາ ວານນີ້ ອິຣ່ານຖະແຫລງວ່າ ບໍ່ນ້ຳມັນດັ່ງກ່າວ ແມ່ນຢູ່ໃນເຂດຂອງຕົນ ໂຄສົກກະຊວງຕ່າງປະເທດອິຣ່ານ ບອກກັບສື່ມວນຊົນຂອງລັດວ່າ ລາຍງານທີ່ ວ່າອິຣ່ານບຸກລຸກເຂົ້າໄປໃນອິຣັກນັ້ນ ເປັນຄວາມພະຍາຍາມເພື່ອທຳລາຍສາຍສຳພັນລະວ່າງອິຣ່ານແລະອິຣັກ ໂຄສົກກ່າວຕໍ່ໄປວ່າ ທັງສອງປະເທດຈະຫາທາງແກ້ໄຂບັນຫານີ້ ໂດຍທາງການທູດ ຄະນະກຳມະການ ຮ່ວມລະວ່າງອິຣັກ ແລະອິຣ່ານ ຈະກວດສອບເບິ່ງ ການປັກປັນຊາຍແດນ ໃນບໍລິເວນທີ່ເປັນຈຸດຂັດແຍ່ງກັນນັ້ນ ພວກນິຍົມລັດທິເໝົາເຈີຕຸງ ໃນເນປານ ໄດ້ເລີ້ມທຳການນັດຢຸດງານເປັນເວລາ3ມື້ໃນວັນອາທິດມື້ນີ້ ເຮັດໃຫ້ພວກຮ້ານຄ້າແລະທຸຣະກິດຕ່າງໆຕ້ອງປິດລົງ ແລະຕັນຖນົນຫົນທາງແລະທາງຫລວງຫລາຍສາຍ ໃນທົ່ວປະເທດ ພວກອະດີດກະບົດພາກັນທຳການປະທ້ວງອັນທ່ີເຂົາເຈົ້າເອີ້ນວ່າ ການກະທຳທ່ີບໍ່ຖືກຕ້ອງຕາມກົດໝາຍຣັຖທັມມະນູນຂອງປະທານາທິບໍດີເນປານ ໃນການຕ່າວປີ້ນການຕັດສິນໃຈຂອງພວກເຂົາເຈົ້າທີ່ຂັບໄລ່ຫົວໜ້າກອງທັບອອກຈາກໜ້າທ່ີນັ້ນ ການປະທ້ວງດັ່ງກ່າວສ່ວນໃຫຍ່ແລ້ວດຳເນີນໄປຢ່າງສັນຕິ ເຖິງຢ່າງໃດກໍດີຕຳຫລວດກ່າວວ່າ ຍານພາຫະນະບາງຄັນຖືກທຳລາຍ ແລະພວກປະທ້ວງບາງຄົນຖືກຈັບກຸມ ຄວາມເຄັ່ງຕຶງໄດ້ເພ່ີມຂຶ້ນໃນເນປານ ນັບແຕ່ຄນະຣັຖບານພາຍໃຕ້ການນຳພາຂອງພວກນິຍົມລັດທິເໝົາເຈີຕຸງລາອອກຈາກຕຳແໜ່ງໃນເດືອນ ພຶດສະພາ ທ່າມກາງບັນຫາຂັດແຍ່ງກັນກັບປະທານາທິບໍດີ Ram Baran Yadav ກ່ຽວກັບຫົວໜ້າກອງທັບນັ້ນ ນັບແຕ່ນັ້ນມາ ພວກອະດີດກະບົດໄດ້ນຳພາການປະທ້ວງຕິດຕໍ່ກັນມາຫລາຍຄັ້ງ ສະພາຕ່ຳຂອງອັຟການີສຖານ ໄດ້ເລີ່ມຕົ້ນການອະພິປາຍກ່ຽວກັບວ່າຈະຮັບຮອງເອົາ ພວກທີ່ຖືກສະເໜີຊື່ໃຫ້ເປັນຄະນະລັດຖະບານຈຳນວນ 23 ຄົນ ຂອງປະທານາທິບໍດີ Hamid Karzai ຫລືບໍ່ ພວກທີ່ຖືກສະເໜີຊື່ດັ່ງກ່າວ ມີໜ້າໃໝ່ 8 ຄົນ ແຕ່ພວກທີ່ກຳຕຳແໜ່ງ ສຳຄັນສ່ວນໃຫຍ່ແມ່ນຢູ່ໃນລັດຖະບານ ຊຸດກ່ອນຂອງທ່ານກາຊາຍມາ ແລ້ວ ໃນນັ້ນ ມີແມ່ຍິງພຽງຄົນດຽວ ສຳຫລັບຕຳແນ່ງລັດຖະມົນຕຣີ ກິດຈະການສະຕຣີ ລາຍຊື່ຄະນະລັດຖະບານຂອງທ່ານກາຊາຍຄັ້ງນີ້ ຖືກເບິ່ງເຫັນວ່າ ເປັນການທົດສອບ ຄວາມໝັ້ນໝາຍຂອງທ່ານເພື່ອ ກຳຈັດການສໍ້ລາດ ບັງຫລວງໃນລັດຖະບານຂອງທ່ານ ອົງການເນໂຕ້ ໄດ້ສະແດງຄວາມຍິນດີຕໍ່ພວກທີ່ຖືກສະເໜີຊື່ຂອງປະ ທານາທິບໍດີກາຊາຍ ແລະໄດ້ຮຽກຮ້ອງໃຫ້ທ່ານປະກອບລັດຖະບານ ບົນພື້ນຖານແຫ່ງຄວາມຊື່ສັດສຸດຈະລິດ ແລະຢ່າງມືອາຊີບ ພວກນັກວິຈານກ່າວວ່າ ບໍ່ມີສະມາ ຊິກພັກຝ່າຍຄ້ານຈັກຄົນຢູ່ໃນລາຍ ຊື່ຄະນະລັດຖະບານໃໝ່ນັ້ນ ເຖິງແມ່ນທ່ານກາຊາຍໄດ້ໃຫ້ຄຳໝັ້ນສັນຍາ ວ່າຈະປະຕິບັດງານຢ່າງ ໄກ້ຊິດກັບພວກຝ່າຍຄ້ານທາງ ການເມືອງ ແຕ່ປະທານາທິບໍດີ ກາຊາຍ ໄດ້ປະຕິເສດສຽງວິພາກວິຈານ ທີ່ວ່າ ລາຍຊື່ຄະນະລັດຖະບານ ທີ່ທ່ານສະເໜີຂຶ້ນມານັ້ນ ແມ່ນຈະບໍ່ສາມາດ ແກ້ໄຂຫລາຍໆບັນຫາຂອງປະເທດໄດ້ ຊຶ່ງໂຮມທັງບັນຫາການ ສໍ້ລາດ ບັງຫລວງໃນວົງການລັດຖະບານທີ່ມີຢູ່ ຢ່າງກວ້າງຂວາງນັ້ນ ໜັງສືພິມ New York Times ລາຍງານໃຫ້ຮູ້ໃນວັນເສົາວານນີ້ວ່າ ສະຫະຣັດໄດ້ສະໜອງອາວຸດຍຸດໂທປະກອນ ພ້ອມທັງໃຫ້ຂ່າວລັບ ແລະການສະໜັບສະໜຸນອື່ນໆ ແກ່ Yemen ໃນການບຸກໂຈມຕີຕໍ່ເປົ້າໝາຍແຫ່ງຕ່າງໆທ່ີສົງໄສວ່າເປັນຂອງກຸ່ມອານກາອິດາໃນສັບປະດານີ້ ໜັງສືພິມສະບັບນີ້ໄດ້ອ້າງຄຳເວົ້າ ຂອງບັນດາເຈົ້າໜ້າທ່ີຈຸນຶ່ງທ່ີບໍ່ປະສົງອອກຊື່ທ່ີກ່າວວ່າ ການສະໜັບສະໜຸນຂອງອະເມຣິກັນນີ້ແມ່ນໄດ້ຮັບການອະນຸມັດຈາກປະທານາທິບໍດີບາຣັກໂອບາມາ ແລະສະໜອງໃຫ້ ຕາມຄຳຮ້ອງຂໍຈາກຣັຖບານເຢເມນ ກຳລັງຂອງເຢເມນໄດ້ເຣີ່ມການບຸກໂຈມຕີທາງອາກາດ ຕໍ່ເປົ້າໝາຍແຫ່ງຕ່າງໆທ່ີສົງໄສວ່າແມ່ນຂອງພວກ al-Qaida ໃນັວນພະຫັດຜ່ານ ມາ ໂດຍໄດ້ສັງຫານພວກຫົວຮຸນແຮງ 34 ຄົນແລະຈັບໄດ້ອີກ 17 ຄົນ ເຢເມນ ກ່າວວ່າ ຕົນໄດ້ທຳການໂຈມຕີຫລັງຈາກໄດ້ຮູ້ມາວ່າ ພວກal-Qaida ກຳລັງວາງແຜນທ່ີຈະໃຊ້ພວກວາງລະເບີດສະລະຊີບ ທຳການໂຈມຕີໂຮງຮຽນແລະເປົ້າໝາຍຕ່າງໆທ່ີເປັນຂອງຊາວຕ່າງປະເທດເນັ້ນ ໃນລາຍງານສະບັບນຶ່ງໃນວັນສຸກຜ່ານມານີ້ ອົງການຂ່າວ ABC ກ່າວວ່າ ການໂຈມຕີຄັ້ງນີ້ຮວມທັງການໃຊ້ລູກສອນໄຟຂອງສະຫະຣັດນຳ ແຕ່ບັນດາເຈົ້າໜ້າທ່ີສະຫະຣັດບໍ່ຍອມອອກຄວາມເຫັນໃດໆ ກ່ຽວກັບລາຍງານຂ່າວຂອງ ABC